
MINESOTA MULTIFAZNI PERSONALNI INVENTAR (MMPI)


Ispitanik D. rođen je 1988. u Novom Sadu. U vreme ispitivanja imao je 18 godina i pohađao srednju školu. Roditelji su mu se razveli godinu dana ranije. Iz podataka je dostupna informacija da ispitanik živi u R, ali nije jasno sa kim živi, kao ni podatak o tome da li ima braće ili sestara. Ispitanik u toku intervjua izveštava o korišćenju PAS i javljanju ideja morbidnog i sumanutog sadražaja. Uprkos činjenici da D ima 18 godina, i da je ranijom primenom VITI-ja dobijen količnik inteligencije od 83 IQ jedinica pristupljeno je testiranju MMPI, s obzirom da je pomenutim testom inteligencije takođe dobijen podatak o znatno višem verbalnom IQ (97 IQ jedinica). Ovaj podatak nam je značajan jer ukazuje na mogućnost da ispitanik ne koristi u potpunosti svoje kapacitete koji su izraženi kroz postignuće na verbalnoj skali, odnosno da su njegovi realni potencijali viši, a da su trenutno umanjeni kao rezultat izvesnog patološkog procesa.
Pregledom skala validnosti uočeno je da L skala prelazi skor od T – 70 koji bi nas uputio na moguću nevalidnost protokola. Ovakav skor ukazuje na tendenciju ispitanika da se prikaže u što boljem svetlu. Međutim, zbog položaja ostalih skala validnosti (F skala T – 79, K skala T – 65) možemo imati poverenja u dobijene rezultate i smatramo da je opravdano pristupiti interpretaciji.
Četiri kliničke skale prelaze T-skor 70, a to su D (77), Pd (93), Pt (80) i Sc (82). Ovakav profil ukazuje na ličnost koja je napeta i upadljivo socijalno neprilagođena i izolovana. Česte su ideje sumanutog i morbidnog sadržaja, a moguć je i simptomski alkoholizam. Iz podataka dobijenih intervjuom očigledno je da D ima poteškoće u socijalnim interakcijama. On navodi da je uzrok tome njegova kontinuirana upotreba psihoaktivnih supstanci, ali takođe naglašava da je problem u izvesnoj meri postojao i ranije. Izveštava o idejama morbidnog i sumanutog sadržaja, koje u toku intervjua razrađuje, ali se nekritički odnosi prema njima i emocionalna pratnja je neadekvatna.
U profilu je najizraženije povišenje na Pd skali, što može da ukazuje na poremećaj ličnosti. Ovo povišenje je karakteristično za osobe koje imaju problema u primarnoj porodici, što je slučaj i sa D, i ukazuje na neprilagođenost grupama kojima osoba pripada. Visok skor, takođe, ukazuje na tendenciju ka čestoj razdražljivosti i sniženoj frustracionoj toleranciji. Međutim, u kombinaciji sa visokim Pt, koji ukazuje na izraženu samokontrolu, upućuje na postojanje unutrašnjeg konflikta koji rezultira napetošću koje se ispitanik oslobađa prekomernom upotrebom alkohola i PAS. 
Depresivna osećanja (o kojima se zakljucuje na osnovu povišenja na D skali) mogu biti sekundarnog karaktera i moguće je da su rezultat socijalne izolovanosti, kritike drugih na račun njegovih prisilnih radnji, problema u porodici i kontinuirane upotrebe PAS. 
Povišenje na skali Sc ukazuje na socijalnu izolaciju i emocionalnu zaravnjenost. U kombinaciji sa izrazitim povišenjem na Pd skali i sniženjem na Pa i Ci skali, sugeriše nam na mogućnost da je u pitanju trajnija struktura ličnosti, tj. shizotipni poremećaj. Za ovaj poremećaj je karakteristična i ispitanikova upečatljiva socijalna neuključenost i zaravnjeni afekat. Međutim, smatramo da nekoliko argumenata govori u prilog tome da postoji znacajna verovatoca da je u pitanju shizofrena psihoza. U okviru ovog profila za diferencijalnu dijagnostiku nam je indikativno i povišenje na F skali, koje može da ukazuje na psihotični profil. Osim toga, značajne su nam i informacije dobijene intervjuom gde ispitanik navodi postojanje prisilnih misli i ideja morbidnog i sumanutog sadržaja u odnosu na koje ne postoji kritička distanciranost. U prilog ovoj tezi govori i podatak dobijen VITI-jem o postojanju izrazite mentalne deterioracije, koju možemo pripisati psihotičnom procesu gledano da se, s obzirom na ispitanikove godine, ne može u potpunosti pripisati upotrebi PAS. 
U okviru dodatnih skala, relativno povišenje je uočljivo na skalama Si i Ag. Na osnovu rezultata na Si skali možemo zaključiti da je ispitanik hipersenzitivan u situacijama negativne evaluacije od strane drugih, o čemu i sam izveštava. Takođe je karakteristična i nelagoda u socijalnoj situaciji i posledično povlačenje. Što se tiče povišenja na Ag, ono ukazuje na prisustvo latentne agresivnosti, što je u skladu sa ranije navedenim da zbog jake unutrašnje kontrole D sputava autentične agresivne impulse. Ova prikrivena agresivnost i izražena samokontrola mogu biti rezultat strogih vaspitnih postupaka roditelja koji su više preferirali kaznu.
Na osnovu podataka dobijenih intervjuom i MMPI uočeno je da je ispitanik sklon upotrebi mehanizama odbrane, od kojih dominiraju regresija i potiskivanje. Regresija je uočljiva u upotrebi PAS kao načinu razrešenja problema koje on doživlja preteškim. Mehanizam potiskivanja se ogleda kroz situacije u kojima on neće da govori o ocu i razvodu pod izgovorom da se ne seća.
Na osnovu podataka dobijenih upotrebom naturalističkih (LOBI i intervju) i testovnih tehnika (VITI i MMPI) smatramo da se kod D trenutno mogu registrovati problemi i procesi koji pripadaju redu psihoticnih. Pored neophodne farmakoterapije, preporučljiva je i psihoterapija. Zbog povišene socijalne introverzije, kao i izraženih mehanizama odbrane, pretpostavljamo da ispitanik ne bi profitirao od grupne psihoterapije i stoga preporučujemo neki vid individualnog tretmana.

